Green Light

"**Green Light**" (Ногоон гэрэл) нь Шинэ Зеланд улсаас гаралтай дуучин, дуу зохиогч Лорд (Lorde)-ийн хоёр дахь студи цомог *Melodrama* (2017)*-*ийн тэргүүн сингл болон 2017 оны 3-р сарын 2-нд цацагдсан дуу юм. Лорд энэ дуугаа Jack Antonoff, Joel Little нартай хамт зохиосон ба Frank Dukes, Kuk Harrell нар мөн энэ дууны продюсерлэлтэд оролцжээ. "Green Light" нь аялгууны хувьд эерэг темптэй төгөлдөр хуур дээр суурилсан электропоп, пост-диско жанрын дуу юм. Лорд "ногоон гэрэл" гэх үгийг өнгөрснөөсөө урагшлах зөвшөөрлийг өөртөө өгч байгаагаар зүйрлэн дуулдаг байна.

Энэ дуу, хөгжмийн шүүмжлэгчдээс дууны өнгө аяс, Лордын дуулалтын хэв маяг болон дууны үгээрээ нэлээд өндөр үнэлгээг авч чадсан юм. Ихэнх сэтгүүлүүд "Green Light"-г тухайн жилийн шилдэг дуунуудын нэгээр нэрлэж байсан ба *NME* болон *The Guardian* сэтгүүлүүд энэ дууг 2017 оны шилдэг дуу хэмээн өргөмжилсөн юм. '"Green Light" дуу нь дэлхийн хөгжмийн зах зээлд чамгүй амжилт үзүүлж, худалдаанд гарсан эхний долоо хоногтоо АНУ-ын *Billboard* Hot 100 чартын 19-р байранд, Канад улсын Hot 100 чартын 9-р байранд бичигдсэнээс гадна Шинэ Зеланд улсын чартыг тэргүүлж, Австрали улсын чартын 4-р байранд бичигдэж чадсан билээ. Энэ дуу нь АНУ-д нэг сая хувь борлуулагдаж Платинум гэрчилгээг хүртсэн ба Их Британид 600,000 борлуулалт давж мөн Платинум гэрчилгээг хүртсэн юм.

3-р сарын 2-нд Лордын Vevo хуудсаар дамжуулагдан цацагдсан "Green Light" дууны бичлэгийг найруулагч Grant Singer найруулсан бөгөөд дүрс бичлэгт Лорд шөнийн клубээс гарч, Лос Анжелес хотын гудамжаар дуулж, бүжиглэж, салалтаа мартахыг хичээж байгаа тухай гардаг. Энэ бичлэг мөн цөөнгүй хөгжмийн шүүмжлэгчдийн хараанд өртөж, өндөр үнэлгээг авч чадсан юм. "Green Light"-г АНУ-ын телевизийн *New Girl* (2011-2018), *Quantico* (2015-2018), *Siesta Key* (2017-2020) зэрэг цувралууд саундтрекээ болгон ашигласан байна.

## Үүсэл болон цацалт
Энэхүү дуу дэлхий даяар цацагдахаас өмнө Лорд өөрийн Twitter хаягтаа "Green Light" дууг "Миний дуунуудаас өөр, төсөөлшгүй. Хөгжилтэй, гунигтай, баяр баясгалантайгийн нийлбэр ба чамайг суудлаас чинь хөндийрүүлэх болно" хэмээн тодорхойлсон байдаг. Лорд *The Spinoff* сэтгүүлтэй ярилцаж байхдаа хэрвээ Максын зөвлөгөөг дагасан бол түүний 2013 оны сингл "Royals"-тай адилхан болно хэмээж байжээ. Лорд өөрөө "Green Light" дуугаа "хөгжмийн ертөнцийн нэгэн ер бусын хэсэг" гэж тодорхойлж байв.  "Green Light" дууны төгөлдөр хуурын санааг Жек Антоноффтой хамт Florence and the Machine хамтлагийн тоглолтыг үзээд олсон гэдгээ Лорд сэтгүүлч Теви Гевинсонтой түүний Rookie подкастад ярилцаж байхдаа хэлсэн байна. Florence and the Machine хамтлагийн төгөлдөр хуур тоглож буй "хурц, хөдөлгөөнтэй" байдал нь хожмоо Жекийн төгөлдөр хуур тоглох хэв маяг болжээ.

## Дуу бүтээгдэх үйл явц
Энэхүү дууг Лорд, Антонофф, Жоел Литтл нар бүтээсэн ба продюсерийн үүргийг Лорд, Антонофф, Френк Дюкес нар гүйцэтгэжээ. Үгийн тухайд, энэхүү дуу нь Лордын анхны салалтын түүхээс санаа аван зохиогдсон байдаг. *The Atlantic* сэтгүүлийн шүүмжлэгч Спенсэр Корньабер Лорд салалтын дараах шилжилтийн үе болон эксийнхээ хайхрамжгүй байдлыг "She thinks you love the beach, you're such a damn liar / Тэр чамайг далайн эрэгт дуртай гэж боддог / Чи ч сайн худалч юм аа" гэж илэрхийлсэн хэмээн үзсэн байна. 

Харин хөгжмийн тухайд, "Green Light" нь электропоп болон пост диско төрлийн дуу юм. Sony/ATV Music Publishing-ийн Musicnotes.com сайтад байршуулсан мэдээллийн дагуу "Green Light" дуу нь минутад 129 цохилттой "хүчирхэг" поп дуу юм. Энэхүү дуу нь А мажор түлхүүр дээр зохиогдсон ба Лордын хоолойн хүрээ D3 болон A4 нотуудын хооронд дуулагдсан. Дууны эхлэл хэсэгт Лорд төгөлдөр хуурын удаан аян дээр ширүүн өнгө төрхтэй дуулах бөгөөд, дахилтын өмнөх хэсэгт хэлэхэд хэцүү хурдан үгс, өндөр давтамжтай цохилтын хамтаар дахилт руу хүргэнэ., басс хөгжмүүдийг төгс зохицуулсан "хүчирхэг поп" гэж тодотгожээ. Дахилт хэсгийн "I'm waiting for it, that green light, I want it / Би ногоон гэрэлийг хүлээж байна, хүсч байна" гэх мөрийн "ногоон гэрэл" хэмээх үг нь "ирээдүйгээ өөрчлөх зөвшөөрөл" гэсэн утгатай.

## Мэргэжлийн шүүмж
"Green Light" нь цацагдсан даруйдаа маш олон хөгжмийн шүүмжлэгчдээс тун сайн үнэлгээг авч, жилийн сүүлээр ихэнх хөгжмийн сэтгүүлийн 2017 оны жилийн эцсийн тайлангуудад багтсан байна. *Billboard* сэтгүүлийн Жесон Липшүц дууг үнэлэхдээ "Эхлээд сонсоход л зүрхэнд тань хүчтэй мэдрэмж төрүүлэм, Лорд өөрийн дуундаа бүх зүйлийг шигтгэсэн байсан, энэ бол түүний хүчтэй эргэн ирэлт байлаа"

*NME* сэтгүүлийн Риан Дели "Green Light" дууны тухай "[...] *Melodrama* цомгийн эхний дуу. Төсөөлснөөс өөр мөн өвөрмөц, Лордоос шал өөр хүн энэ дуун дээр оршиж байгаа мэт. Ширүүн боловч өмнөхүүдээсээ илүү өвөрмөц. Түүний хоолой гүнзгий, онцгойгоор бидэнд хүрч байна." гэж уншигчиддаа бодлоо хуваалцсан бол, *Pitchfork* сайтын Лора Снепс дууг "Шилдэг шинэ дуу" хэмээн өргөмжлөөд, "дууны гол сүнс нь Лорд өөрөө" гэж хэлсэн байна. *Stereogum*-ийн Жеймс Реттиг дууг "*Pure Heroine* цомгоос тэс өөр поп" гэж үзжээ. *USA Today* сэтгүүлээс дууг "Гайхалтай үгтэй, дууны хурц өнцөг таныг хаана чинь ч зүсч болохоор. Энэ дуу бол чихнээс салдаггүй өттэй адил" хэмээн илэрхийлсэн байна.

### Жилийн эцсийн тайлангуудад 
## Дэлхийн хөгжмийн зах зээлд 
"Green Light" олон улс даяар чамлахааргүй амжилт үзүүлсэн. Их Британид энэ дуу эхний 7 хоногтоо 28-р байранд бичигдсэн бол, сар орчмын дараа 20-р байр луу ахисан нь Лордийн Их Британи улсын чартын 2 дахь шилдэг 20-т багтсан сингл болсон байна. Мөн оны 8-р сард "Green Light" Их Британид 400,000 борлуулалт хийснээрээ Алтан гэрчилгээ хүртсэн билээ. Харин Испани улсад эхний 7 хоногийн борлуулалтаараа 13-р байранд бичигдсэн нь мөн л түүний 2 дахь шилдэг 20-т багтсан хит болж чаджээ. "Green Light" нь Канад, Исланд, Израиль улсуудын чартын топ 10-т багтаж чадсан байна.

Харин АНУ-д "Green Light" хагас өдрийн борлуулалт, стриминг болон 3 өдрийн радиогийн тусламжтай 100-р байранд бичигдсэн юм. Харин 2 дахь долоо хоног буюу бүтэн 7 хоногийн борлуулалтаараа 19-р байранд бичигдсэн нь энэхүү дууны хувьд оргил амжилт нь байв. Мөн "Green Light" 100-с 19-р байр луу 81 байраар дэвшсэн нь Billboard Hot 100 чартын түүхэн дэх хамгийн огцом дэвшилтүүдийн нэг болсон юм. Мөн бусад Billboard-ийн зах зээлд ч амжилттай өрсөлдөж байв. Тухайлбал, эхний долоо хоногтоо 13,6 сая удаа тоглуулагдсанаараа Streaming Songs жагсаалтад 20-р байр, 52,000 удаа борлуулагдсанаараа Digital Songs чартад 6-р байр, мөн Альтернатив болон Рок жанрын ихэнх чартуудын эхний 10-т бичигдэж чаджээ. Энэхүү амжилтуудаараа энэ дуу нь Лордын 3 дахь хамгийн амжилттай дуу болсон байна. ("Royals" болон "Team"-ийн дараа). Бичлэгт Лорд богинохон ягаан даашинз, Adidas-ийн цагаан кет өмссөн байх бөгөөд өөрөө "яг л миний партидахдаа өмсдөг хувцас" хэмээн тодорхойлсон юм.

### Үйл явдал 
Дүрс бичлэг Лордын нийтийн ариун цэврийн өрөөнд өөрийгөө толинд харж байгаагаар эхэлдэг ба дараагийн хэсэгт шөнийн клубт зөөлнөөр бүжиглэж байх бөгөөд клубын гэрэл, бусад "партичид" түүний ард харагддаг. Үүний дараа тэрээр клубээс гарч таксинд суудаг бөгөөд таксины арын цонхыг онгойлгон, нуруугаа цонхон дээр байрлуулан толгойгоо гарган, салхийг мэдрэн дуулдаг. Дараагийн нэгэн хэсэгт Лорд дээр улаан гэрэл туссан байх ба тэрээр таксиныхаа дээр гаран бүжиглэж байдаг.

Лорд гудамжаар ганцаараа алхаж байхдаа чихэвчээ зүүн, хүссэнээрээ бүжиглэдэг. Энэ үедээ тэрээр гудамжны утасны утсыг доош нь буулгасан билээ. Дахилтын өмнөх хэсэгт Лорд эхний хэсэгт байсан ариун цэврийн өрөөнд байх бөгөөд ард нь Жек Антонофф төгөлдөр хуур тоглож байдаг. Үүний дараа эхний болон сүүлийн хэсгүүд холилдож гардаг ба Лордын үсээ сэгсэрч байгаа хэд хэдэн хэсэг байдаг билээ. Хамгийн сүүлийн хэсэгт Лорд төмөр хашааны урд зогсоход түүний царайн дээр ногоон гэрэл аажмаар тусч байдаг. Одоогоор энэхүү бичлэг 140+ сая хандалттай байна.

## Амьд тоглолтууд
Лорд хамгийн анх өөрийн эргэн ирэлтээ *imwaitingforit.com* нэртэй вебсайтыг Twitter хуудсандаа тавьснаар зарласан. Энэ сайт нь Лордын савтай ундаа ууж, шарсан төмс идэж байгаа бичлэгийг агуулсан байсан бөгөөд ард нь төгөлдөр хуурын ая явж байв.  Тэгээд бичлэг дууссаны дараа дэлгэц дээр "3.2.17 NYC" болон "3.3.17 NZ" хэмээх бичиг гарч ирж байв. *Fact* сэтгүүлийн мэдээлснээр энэхүү бичлэг нь Шинэ Зеландын томоохон телевизүүдээр цацагдсан билээ.

Лорд энэхүү дууг хамгийн анх амьдаар  2017 оны 3-р сарын 11-нд *Saturday Night Live* нэтрүүлэгт уригдахдаа дуулжээ. Энэхүү үзүүлбэр нь шүүмжлэгчдээс мөн л "төгс" үнэлгээг авсан бол үзэгчид түүний бүжиглэх хэв маягийг олон янзаар илэрхийлж байв. Дуучин бүсгүй дараа нь "Би хэзээ нэгэн өдөр алдартай бүжиг дэглээчээр бүжгээ дэглүүлээд яг л та нарын дуртай үзүүлбэрийг үзүүлдэг болох болно. Гэхдээ би хараахан тэр өдөрт хүрээгүй байна." гэж хэлж байжээ. *The Fader* сэтгүүл Лордын бүжиглэх хэв маягийг "Одооны ихэнх дуучдын бүжиг дэглэлтэд захирагдсан байдаг бол түүний [Лордын] бүжиг илүү чөлөөтэй бас өвөрмөц, яг л шал өөр хэлээр ярьж байгаа мэт" хэмээн хүлээн зөвшөөрчээ. Мөн тэрбээр Coachella Valley хөгжмийн фестивальд 2017 оны 4-р сарын 16-нд, 2017 оны Billboard Music Awards-д 2017 оны 5-р сарын 21-нд энэхүү дуугаа амьдаар дуулсан байна.

## Дууны жагсаалт 
## Дууг бүтээлцсэн 
##### Дуу бичилт болон эвлүүлэг 
* Нью-Йорк хотын Electric Lady Studio, Rough Customer Studio, Westlake Recording Studios-д бичүүлсэн
* Виржиниа дахь MixStar Studios-д эвлүүлсэн
* Эхний бадаг Suga Wuga Music-д продюслэгдэж, Sony Music Publishing, Sony/ATV Songs LLC, BMI, EMI Blackwood Music-р дамжуулагдан нийтлэгдсэн

##### Дууг бүтээлцсэн 
*Лорд – гоцлол дуучин, дуу зохиогч, продюсер
* Жоел Литтл – дуу зохиогч
* Жек Антонофф – дуу зохиогч, продюсер
* Кюк Харрелл – хоолойн продюсер
* Лора Сиск – инженер
* Жон Хенс – эвлүүлгийн инженер
* Грег Элиасон – туслах инженер

## Чартад үзүүлсэн амжилт 
### Долоо хоног тутмын чарт 
### Жилийн эцсийн чарт 
### Year-end charts
## Гэрчилгээнүүд 
## Цацагдсан түүх
## Холбоос 
Ангилал:Лордын дуу
Ангилал:Поп дуу
Ангилал:2017 оны дуу